La Societât Filologjiche Furlane e je, par numar di cors e docents, il prin ent formadôr che si è impegnât te didatiche e te formazion une vore prime de jentrade in vore da lis leçs di tutele de lenghe e de culture furlanis.
I cors di formazion di lenghe e culture regjonâl pai insegnants de scuele furlane a forin inmaneâts di pre Josef Marchet tal secont dopovuere.
Cognossûts e preseâts in maniere particolâr dai furlans a son i cussì clamâts “cors pratics”, che a scomençarin tai agns Otante in gracie de intuizion dal scritôr Aurelio Cantoni (Lelo Cjanton), che di chescj al fo il principâl promotôr, cjatant in pôcs agns amplis adesions, largje difusion in tantis localitâts dal Friûl, grant interès e partecipazion.
Plui indevant, in aplicazion des leçs di tutele (in particolâr cu la leç 482/99), a son stâts po inviâts ancje i cors di formazion di lenghe furlane pal personâl dai ents locâi.
In gracie de sô esperience tal setôr ch’e dure di decenis, la Societât Filologjiche e promôf diviersis ativitâts formativis:
- cors pratics di lenghe furlane, realizâts cu la poie de ARLeF - Agjenzie Regjonâl pe Lenghe Furlane;
- cors di formazion pai insegnants, ricognossûts e increditâts dal Ufici Scolastic Regjonâl;
- lezions e conferencis di aprofondiment e inzornament tes sedis de Societât e tai Comuns dal Friûl;
- cors di formazion par dipendents di ents publics;
- ativitât di traduzion par furlan e revision grafiche par ents publics e privâts, istituzions variis, scuelis e insegnants.
Lis ativitâts formativis de Societât Filologjiche Furlane:
- a son ricognossudis dal Ufici Scolastic Regjonâl dal Friûl Vignesie Julie daûr de Diretive Ministeriâl n. 170 dal 2016 e a costituissin lis unichis ativitâts formativis par personâl docent su la lenghe e su la culture furlane cun incredit ministeriâl;
- a costituissin titul pe iscrizion ae Liste regjonâl dai insegnants cun competencis ricognossudis pal insegnament de lenghe furlane daûr de L.R. 29/2007.
In cheste sezion si pues consultâ la Normative
ch’e rivuarde la tutele e promozion des minorancis linguistichis e de lenghe furlane. Si puedin ancje scuvierzi i Struments
publicâts de Societât Filologjiche par aprofondî e imparâ la lenghe furlane.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn